హైదరాబాద్‌లోనే 'యాపిల్‌' అభివృద్ధి కేంద్రం
- ధ్రువీకరిస్తూ కంపెనీ వర్గాల ప్రకటన
-  సెజ్‌ హోదా కోసం ప్రయత్నాలు!
న్యూఢిల్లీ: టెక్నాలజీ దిగ్గజం 'యాపిల్‌' హైదరాబాద్‌లో తన 'టెక్నాలజీ డెవలప్‌మెంట్‌ సెంటర్‌'ను తెరవడం ఖాయమైంది. ఇప్పటి వరకు తెలంగాణ ప్రభుత్వ వర్గాల నుంచే ఇందు సంబంధించిన సమాచారం బయటకు వెలువడుతూ వచ్చింది. అయితే కంపెనీ నుంచి ఇందుకు సంబంధించి ఒక నిర్దిష్టమైన ప్రకటనగానీ.. విడదుల గానీ లేకపోవడంతో గత కొంత కాలంగా అనుమాన మేఘాలు కనిపిస్తూ వచ్చాయి. తాజాగా యాపిల్‌ సంస్థ ఈ అనుమానాలకు తెర దించింది. తాము భాగ్యనగరంలో తమ 'టెక్నాలజీ డెవలప్‌మెంట్‌ సెంటర్‌'ను ప్రారంభించనున్నట్లు తెలిపింది. భారత్‌లో విస్తరించేందుకు గాను తాము భారత్‌లో పెట్టుబడులు పెట్టనున్నట్లు యాపిల్‌ ఒక ప్రకటనలో వెల్లడించింది. భారత్‌లో మంచి అభిరుచి కలిగిన వినియోగదారులతో పాటు దేశ వ్యాప్తంగా విభిన్నంగా ఆలోచించి డెవలప్‌మెంట్‌ కమ్యూనిటీ కూడా చాలా మంది అందుబాటులో ఉన్నందున భారత్‌ను ఎంచుకున్నట్లు కంపెనీ ఒక ప్రకటనలో తెలిపింది. హైదరాబాద్‌లో కొత్తగా అభివృద్ధి కేంద్రాన్ని ఏర్పాటు చేయనున్నట్లు వివరించింది. మ్యాప్‌ డెవలప్‌మెంట్‌లో పాలుపంచుకుంటున్న 150 మంది యాపిల్‌ సంస్థ ఉద్యోగులకు ఇది నెలవు కానుందని వివరించింది.
కంపెనీ ప్రతిష్ఠాత్మకంగా చేపడుతున్న చర్యలకు తొడ్పాటును అందించే చాలా మంది కాంట్రాక్టర్లకు కొత్త కార్యాలయంలో చోటుంటుందని తెలిపింది. దాదాపు రూ.170 కోట్ల పెట్టుబడితో యాపిల్‌ హైదరాబాద్‌లోని టెక్నాలజీ డెవలప్‌మెంట్‌ సెంటర్‌ను తెరవనుంది. వేవ్‌రాక్‌లోని టిస్మెన్‌స్పెయర్స్‌్‌లోని దాదాపు 2,50,00 చ.అ. స్థలంలో దాదాపు 4500 మంది ఉద్యోగులు పని చేసుకొనేలా దీనిని ఏర్పాటు చేయనున్నట్లు తెలుస్తోంది. యాపిల్‌ సంస్థ సెజ్‌ హోదా కోసం వేచి చూస్తున్నట్లు సమాచారం. రెండు మూడు రోజుల్లో దీనికి సంబంధించిన స్పష్టత రానుంది. ఇంకా మరికొన్ని అనుమతులు రానున్న నేపథ్యంలో సర్కారుకు, యాపిల్‌ సంస్థకు అధికారికంగా అవగాహన ఒప్పందం కుదరాల్సి ఉంది.
మీ స్నేహితులకు రికమెండ్ చెయ్యండి